*Tämä artikkeli kertoo sketsisarjasta. Pikku-Britannia saattaa tarkoittaa myös Bretagnea.*

**Pikku-Britannia** (*Little Britain*) on englantilainen sketsisarja. Sarjan ovat luoneet Matt Lucas ja David Walliams, jotka myös esittävät suurinta joukkoa sarjan hahmokaartista. BBC:n tuottama *Pikku-Britannia* aloitti radiosarjana vuonna 2000, mutta on saavuttanut suurimman suosionsa televisiossa, missä sitä on esitetty vuodesta 2003.

*Pikku-Britannia* parodioi brittiläistä nyky-yhteiskuntaa. Sen tunnetuimpia hahmoja ovat Lucasin esittämä ongelmateini Vicky Pollard ja Walliamsin esittämä epäuskottava transvestiitti Emily Howard.

BBC Three esitti *Pikku-Britannian* kaudet 1 ja 2, kolmas kausi esitettiin BBC:n pääkanavalla BBC Onella vuonna 2005. Suomessa *Pikku-Britanniaa* on esittänyt Sub, sarjan kolme kautta on julkaistu myös DVD:lle. Keväällä 2010 kuusiosaista HBO:n tuottaman *Pikku-Britannia USA* -sarjaa on esittänyt Yle TV1.

Pikku-Britannian luojat Matt Lucas ja David Walliams tekivät yhdessä myös toista komediasarjaa, *Lennetään!*.

Vuonna 2020 BBC ja Netflix poistivat sarjan suoratoistopalveluistaan. Viralliseksi syyksi sanottiin ns. blackface-kohtaukset, joissa näyttelijät esittämät mustia ihmisiä. Toinen tekijöistä, Matt Lucas on sanonut että sarjassa ei nykypäivänä esitettäisi mustaihoisia tai laskettaisi leikkiä transvestiiteistä. Ehkä sarjaa ei voisi tehdä lainkaan 2020-luvulla. Myös *Lennetään!*-sarja poistuu saatavista.

Pikku-Britannian asukkaita
--------------------------

### Vicky Pollard

Ongelmateini, jonka kuudella lapsella on seitsemän isää. Ulkopuolisten on mahdoton saada selvää Vickyn puheesta, joka keskustelun aiheesta riippumatta eksyy Vickyn ystäväpiirin kuulumisiin.

### Daffyd Thomas

Julkihomo, joka pitää itseään walesiläisen pikkukylän "ainoana homona", toisin kuin kaikki muut, jotka huomaavat kylässä olevan useita seksuaalivähemmistöjen edustajia.

### Lou Todd ja Andy Pipkin

Pyörätuolissa oleva Andy pomottaa avustajaansa Louta. Todellisuudessa Andyn liikkumiskyvyssä ei ole mitään puutetta, hän on vain laiska, mutta Lou ei sitä tiedä. Loun ja Andyn nimet ovat viittaus Lou Reediin ja Andy Warholiin.*lähde?*

### Marjorie Dawes

Laihdutusryhmä "Fat Fightersin" sadistinen johtaja, joka kehottaa ryhmän jäseniä syömään pölyä. Ylipainoinen Marjorie väittää olevansa ihannepainossaan.

### Ray McCooney

Skotlantilaisen majatalon pitäjä, joka piinaa vieraitaan arvoituksilla, kuten: "Olen kova mutta pehmeä, olen värikäs mutta kirkas, olen hedelmäinen ja makea. Olen hyytelö. Mikä olen?"

### Edward "Emily" Howard

Epäuskottava, viktoriaanisiin asuihin mieltynyt transvestiitti. Hänen "ystävättärensä" on viiksekäs **Fred "Florence" Rose**, jonka kanssa he tekevät "naisellia asioita" kuten käymällä baletissa ja sovittamassa hääpukuja. 

### Maggie Blackamoor ja Judy Pike

Kaksi uskovaista hienostorouvaa. Rasistinen, syvästi oikeistolainen Maggie oksentaa Judyn tai muiden ihmisten tarjoamia herkkuja, kun saa tietää, että ne on valmistanut esim. tummaihoinen mies tai homoseksuaali. 

### Sebastian Love

Pääministeriin ihastunut, mustasukkaisuuskohtauksia saava avustaja. Sebastian uskoo pääministerin olevan ihastunut häneen, mutta tämä ei vain uskalla näyttää tunteitaan. Eräässä jaksossa (jossa pääministeri juhli vaalivoittoaan) Sebastian suuteli häntä kaikkien nähden.

### Anne ja tri Lawrence

Osa-aikainen mielenterveyspotilas Anne aiheuttaa kiusallisia tilanteita *Steven Spielberg Hospitalin* johtajalle tri Lawrencelle. Jos Anne vastaa kuitenkin puhelimeensa, hän puhuu normaalilla äänellä lopettaen sekoilut ja ääntelyt. Anne on työskennellyt mm. kirjastonhoitajana ja pianistina ravintolassa. Hän tykkää piirrellä kuvia sukupuolielimistä.

### Dame Sally Markham

Romanssikirjailija, joka ideoiden puutteessa täyttää kirjojensa sivuja sanelemalla sihteerilleen **Miss Gracelle** muun muassa Raamattua ja *Lady Chatterleyn rakastajaa*. Dame Sally muistuttaa erehdyttävästi kirjailija Barbara Cartlandia.*kenen mukaan?*

### Kenny Craig

Hypnotisoija, joka väärinkäyttää taitojaan muun muassa voittaakseen äitinsä Scrabblessä.

### Dennis Waterman

Minikokoinen näyttelijä vaatii roolin lisäksi saada laulaa ja säveltää tunnuslaulu, kysyttiin häntä sitten Tähtien Sotaan tai Macbethiin. Dennis Waterman on sarjan ainoa hahmo joka on myös tosielämän henkilö.*lähde?* 
Brittinäyttelijä Dennis Waterman on esiintynyt muun muassa sarjoissa *Minder* ja *On The Up*, joiden tunnuslaulut hän esittää.

### Sir Bernard Chumley

Entinen näyttelijäsuuruus, joka jakaa asunnon siskonsa Kittyn kanssa. Kitty on invalidisoitunut onnettomuudessa, jota Sir Bernard kiistää aiheuttaneensa.

### Gary ja Jason

Kaverusten välejä koettelee Jasonin ihastuminen Garyn isoäitiin.

### Carol Beer

Carol työskentelee pankissa ja myöhemmin Sunsearchers-nimisessä matkatoimistossa. Hän myös toimii Sunsearchersin matkaoppaana Espanjassa. Hän on ilmeetön, puhuu monotonisella äänellä jonka lisäksi hän on epäkohtelias kaikkia muita kohtaan. Kun asiakkaat kysyvät jotain Carolilta, hän kirjoittaa kysymyksen tietokoneelle, jonka jälkeen Carol vastaa: "Tietokone sanoo ei". Hän yskii tahallaan asiakkaiden naamalle.

### Bubbles DeVere ja Desiree

Kylpylän kaunottaret, joilla on outo mieltymys itseriisuntaan. Bubbles on ollut Hill Grangen terveyskylpylässä yli puoli vuotta maksamatta kertaakaan ja yrittää saada maksettua harrastamalla seksiä kylpylän johtajan kanssa. Kolmannella kaudella tämä törmäsi kylpylässä ex-aviomieheensä ja tämän uuteen vaimoon, Desireehen. Bubbles sekä Desiree ovat hyvin lihavia, rumia ja kaljuja naisia, jotka käyttävät peruukkia. Bubbles kuvittelee olevansa rikas, vaikka todellisuudessa hän on täysin varaton.

### Mr. Mann

(Joskus suomennettu **herra Mies**): Mies, jolla on usein surrealistisia hakutoiveita (hän on hakenut mm. maalausta pettyneestä hevosesta sekä pyytänyt, josko kuollut kirjailija voisi kirjoittaa hänelle kirjan ja poistaisi siitä kaikki O-kirjaimet, jotta kirjasta tulisi lyhyempi). Käy aina 1970-luvun tyylisessä kauppias Royn (kaupan tuotteet vaihtuvat jaksojen välillä) sekä tämän kädettömän ja jalattoman Margaret-vaimon omistamassa kaupassa.

### Letty Bell

Letty rakastaa lelusammakoita ja hänen kotinsa on täynnä sammakkoaiheisia esineitä. Hän kuitenkin pelkää oikeita sammakoita, ja eräässä jaksossa hän saa syntymäpäivälahjaksi oikean sammakon, jonka hän tappaa. Letty asuu kylässä nimeltä Slut (suom. lutka).

### Harvey Pincher

Aikuinen mies, joka haluaa imeä äitinsä rintaa, usein vieläpä sukulaisten nähden.

### Ruth ja hänen äitinsä

Ruth työskentelee äitinsä omistamassa kahvilassa. Hänen äitinsä yrittää kovasti naittaa tytärtään jollekulle, jopa lesbolle.

Lähteet
-------

1. ↑  Pikku-Britannia USA, Yle TV1, 3.5.2010
2. ↑  Blackface-kohu oli liikaa: Pikku-Britannia hyllytettiin suoratoistopalveluista  10.6.2020. Iltalehti.fi.
3. ↑  BBC ja Netflix poistavat suosikkisarja Pikku-Britannian blackface-kohun vuoksi  10.6.2020. Iltasanomat.fi.
4. 1 2 3  Nikkinen, Are & Vacklin, Anders: "Sketsisarja", *Television runousoppia : Toisenlainen katse tv-ohjelmiin*, s. 297–298, 300. Like, 2012. ISBN 978-952-01-0588-4.

Aiheesta muualla
----------------

* BBC: Little Britain
* HBO: Litte Britain USA